DA Den Europæiske Unions Tidende CE 78/36

(2004/C 78 E/0036)

SKRIFTLIG FORESPØRGSEL E-1550/03

af Erik Meijer (GUE/NGL) til Kommissionen

(7. maj 2003)

Om: Ukontrollerbare pengestrømme i forbindelse med ændring af ejendomsretten til medierne i Polen og eventuel præferencebehandling af Polen som nyt EU-medlem

1. Har den polske regering pålagt et dagblad afgifter til gengæld for en lovændring, som skal gøre det nemmere for det pågældende dagblad at overtage tv-stationer?

2. Er de i punkt 1 nævnte beløb indgået i den polske statskasse som midler, der er fastsat af regeringen og parlamentet, og som enhver kan konstatere på statsbudgettet og i regnskabsafslutningen for det pågældende regnskabsår, eller er de indgået i et kredsløb af privatpersoner og/eller organisationer, som er ukendte for offentligheden?

3. Vil sagen blive afgjort ved domstolene, hvis den polske lovgivning er blevet overtrådt, eller vil politiet efter politisk pres blive pålagt at begrænse sin efterforskning og undersøgelse, hvorpå sagen vil blive henlagt på grund af manglende beviser?

4. Betyder kommissær Verheugens udtalelser i det nederlandske tv-program »Spel zonder grenzen« (KRO-Reporter) den 10. april 2003, hvor han fremhævede den polske befolknings størrelse i forhold til de ni andre lande, der samtidig tiltræder EU i 2004, at det polske medlemskab prioriteres specielt? Kan denne prioritering resultere i, at problemer med opfyldelse af EU-regelværket for Polens vedkommende vurderes mere eftergivende end for andre landes vedkommende?

5. Vil Polen blive vurderet efter de samme normer, som fremover gælder for andre nye medlemsstater, der hidtil har været bedre i stand til at opfylde forpligtelserne?

6. På hvilket grundlag når kommissær Verheugen frem til den opfattelse, at Polen på tiltrædelsesdatoen 1. maj 2004 vil opfylde de inden for EU gældende normer fuldstændig? Hvilke garantier foreligger der for, at dette vil ske til tiden? Hvilke foranstaltninger vil Kommissionen træffe for at hindre et tilbagefald det nuværende korruptionsniveau efter den 1. maj 2004?

Svar afgivet på Kommissionens vegne af Günter Verheugen

(19. juni 2003)

Kommissionen følger nøje, om Polen opfylder de tilsagn, landet har givet under tiltrædelsesforhandlingerne. Det gælder også for ændringen af loven om de audiovisuelle medier, som Det ærede Medlem henviser til i sit første spørgsmål, ligesom det også gælder de andre områder, der blev drøftet med Polen.

Imidlertid ser Kommission sig ikke i stand til at tage stilling til den såkaldte Rywin korruptionssag, som de 3 første spørgsmål henviser til. På nuværende tidspunkt efterforsker de polske myndigheder stadig sagen. Anklagemyndigheden har afsluttet sin efterforskning, og i løbet af de kommende dage forventes det at den vil fremlægge resultatet af sine undersøgelser for retten. I mellemtiden fortsætter Det polske Parlaments særlige undersøgelsesudvalg sin efterforskning. Mens Kommissionen beklager, at bestikkelse i et sådant omfang overhovedet har kunnet finde sted, konstaterer den også, at de polske myndigheder på nuværende tidspunkt både har en åben holdning og er besluttet på at løse problemet.

Med hensyn til spørgsmål 4 og 5 skal Kommissionen understrege, at både tiltrædelsesforhandlingerne og overvågningen af de 10 kandidatlandes tilsagn har været ført (og stadig føres) på et objektivt grundlag, uden at det ene kandidatland har fået særbehandling på andres bekostning. Den samme målestok, som er blevet anvendt under forhandlingerne vil fortsat blive anvendt under overvågningen.

Hvad det sidste spørgsmål angår, konkluderede Kommissionen i sin periodiske rapport fra oktober 2002 (1) om Polens fremskridt mod tiltrædelse, at Polen skulle opfylde alle 3 tiltrædelseskriterier (politiske, økonomiske og gældende fællesskabsret) fra og med 2004. Medlemsstaterne konkluderede, at udvidelsen vil finde sted den 1. maj 2004, og Kommissionen følger nøje fremskridtene i alle kandidatlandene. Som anført ovenfor en fuldstændig statusrapport, som offentliggør resultaterne af denne overvågning, vil blive forelagt Parlamentet og Rådet og blive offentliggjort i begyndelsen af november 2003. I lyset af denne rapport, vil Kommissionen muligvis overveje, hvis det skønnes nødvendigt, at anvende sikkerhedsklausuler inden for visse specifikke områder.

(1) http://europa.eu.int/comm/enlargement/report2002/pl_en.pdf